Kaliňák, Robert, podpredseda vlády a minister vnútra SR (2012-09-12):
Ďakujem pekne. Ja by som na úvod iba rád povedal, že ja som tou bariérou v tom podnikaní, pán poslanec. Ja som päťročný čakateľ a myslím si, že to bolo veľmi správne. A nehovoríte z toho, že by ste niečo o tom konkrétne vedeli. V časoch, kedy advokácia bola päťročná naozaj tá príprava vyzerala úplne inak. A to je vysoko vnútorná vec a omnoho kratší čas je trojročná, ako bola päťročná, a v tom čase to bolo o niečom úplne inom. Myslím si, že to je správne sa k tomu vrátiť. Povolanie advokáta je ďaleko náročnejšie, a keď sa to robí takouto priemyselnou výrobou, tak to nakoniec tak aj potom vyzerá. Ale len som chcel povedať, že som príkladom tých päťročiakov, a mimoriadne sme boli všetci nespokojní, keď sa tá lehota skracovala na tri roky, lebo sme videli, čo s nami potom chodí po skúškach a čo stretávame vlastne na súdoch. Ale to je teda len moja osobná skúsenosť, lebo aj tu v parlamente sú poslanci, ktorí sú tiež advokáti a neboli v advokácii ani deň. Využili inú možnosť, ktorou obišli zákon. Ale toto v dobrom hovorím, to len v dobrom hovorím, že ja si myslím, že odborne, keď sa k tomu vrátim ako advokát, toto na niečo dobré bolo. Boli sme trénovaní, boli sme častokrát, sme to považovali, že až sa na nás starí advokáti vozia, ale malo to svoj význam, pretože potom aj na tých skúškach to, samozrejme, vyzeralo inak a hlavne do praxe už potom, keď sme preberali plnú zodpovednosť ako advokáti, sme vstupovali inak pripravení. Ako je to v iných právnických povolaniach, je úzky záber. Advokát musí vedieť, aj na skúškach je skúšaný z celého spektra všetkých zákonov, ktoré vlastne advokát môže zastupovať. Je to aj najširšie vlastne právnické povolanie, preto si ja tak myslím a podporujem vlastne tú päťročnú lehotu, lebo aj samotným koncipientom to niečo určite dá. A kto chce byť formálny koncipient, tak, samozrejme, ten je nahnevaný, ale tak to už je vec, ktorá súvisí s tým, že vlastne nechce tú prácu robiť úplne poctivo. Vrátim sa k tomu, prečo tu stojím, pretože som odbočil v rozpore s rokovacím poriadkom, tak sa za to ospravedlňujem. Vládny návrh, ktorý nie vždy býva v dobrom označovaný ako ESO, preto lebo vlastne nepredstavuje ESO, je vlastne tento zákon samotný je vlastne len prípravnou fázou, je predskokanom, je zahrievacím kolom k tomu, čo sa bude vlastne diať v priebehu budúceho roku. V tomto prípade ide naozaj predovšetkým o vytvorenie štruktúry a postupného prechodu k integrovanej štátnej správe so všetkým, čo k tomu patrí aj v rámci priblíženia štátnej správy k občanom. Ja samotné ESO budem predstavovať podrobne. Na výbore pre štátnu a verejnú správu som ho predstavil. Tento zákon samotný vlastne len integruje špecializovanú štátnu správu, ruší krajské úrady všeobecné alebo teda špecializované štátne správy na krajskej úrovni s tým, že vlastne v priebehu roka 2013 bude dochádzať k postupnej integrácii a k preberaniu jednotlivých úradov smerom k integrovanému úradu. Treba povedať, že celá reforma ESO žiadnym spôsobom sa nesnaží pojednávať o kompetenciách. To je najpodstatnejšie. Žiadne z úprav, ktoré budeme robiť a drvivá väčšina z nich nebude súvisieť so zákonmi, pretože sa budú dať urobiť v rámci súčasnej platnej legislatívy, a tu by som rád tiež navodil, že áno opozícia je na to, aby nás vždy kritizovala a niekedy aj principiálne, že len preto, lebo je to návrh koalície, tak má byť dnes kritizovaný, ale chcem upozorniť niektorých kolegov, že predtým, aby urobili nejakú takú chybu vo svojej priamo reči, že my sme nezačali túto reformu dnes. Väčšina predprípravy bola vykonaná ešte v rokoch 2007, 2008 a 2009. To znamená, mnohé veci, ktoré im v tomto návrhu zákona chýbajú, sú už v súčasne platnom znení zákona už zapracované tri roky, ibaže sa nepoužívali, preto si ich možno nevšimli. Ale to len v rámci niektorých úprav smerom ku kompetenciám. Predovšetkým platí pravidlo, že naďalej líniové riadenie ministerstiev vo vzťahu ku svojim odborným odborom, ktoré na jednotlivom integrovanom obvodnom úrade budú mať, čiže žiadne ministerstvo o svoju kompetenciu neprichádza. To, na čo je zameraná reforma ESO, sú predovšetkým náklady samotnej reformy, náklady samotnej štátnej správy, ktoré je nevyhnutné znížiť, a v tejto súvislosti treba povedať, že takým spôsobom bude vlastne prebiehať celá zmena. Výsledkom majú byť vlastne tri základné piliere, ktoré sa opierajú o to, že jednak bude lacnejšia a otvorenejšia pre samotných občanov. To znamená, každý z občanov vybaví celú agendu štátnej správy v mieste svojho bydliska, ak bude chcieť alebo v mieste svojho pracoviska, ak sa tak rozhodne, alebo kdekoľvek na Slovensku, kde sa vlastne so štátnou správou v novej podobe v budúcnosti stretne. Samozrejme, bude platiť pravidlo, ktoré sme zavádzali ešte v rokoch 2006 – 2010, to znamená, pri jednotných kontaktných miestach, poznajú to tí, ktorí žiadali o živnostenské listy, že vlastne štát bude každú informáciu, ktorú o občanovi už má, považovať za jedinečnú a nebude ju vyžadovať druhýkrát. A rovnako tak aj posledné pravidlo, že bude mať možnosť dostať vlastne všetky informácie o sebe aj v pasívnych miestach, ktoré vlastne tiež už na mnohých miestach fungujú ešte z rokov 2006 – 2010. Nechcem vás dlhšie oberať o čas, v tomto prípade, samozrejme, sme pripravení zodpovedať ľubovoľné otázky, ale na výbore sme to zhruba dve hodiny preberali, ďalšie body budeme, samozrejme, otvárať. Viem, že máte 17.00 hod. a neviem, či je vôbec hlasovať o čom, alebo budete až ráno. Idete? Hej. Tak v tom prípade asi zrejme preruším a dokončím, keď dohlasujete.